《金世宗太子允恭百骏图》
元代·王逢

金家武元靖燕徼，尝诮徽宗癖花鸟。允恭不作大训方，画马却慕江都王。

此图遗脱前后幅，尚馀龙媒群角逐。息鸡草黄霜杀菽，王气荣光等蕉鹿。

山人尘迷朔南目，溪头姑饮归田犊。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。